Abdullahi Jimale Hassan  ta’ 32 sena ġie kkundannat ħames snin ħabs wara li nstab ħati b’numru sostanzjali ta’ serqiet. Fil-Qorti r-raġel li m’għandux dar u indirizz fiss stqarr li kkommetta dawn is-serqiet biex jgħix. Il-Pulizija permezz tal-Ispettur Wayne Camilleri u Matthew Galea akkużaw lis-Somalu li bejn Marzu u Mejju, seraq numru ta’ affarijiet fosthom mowbajls u flus minn karozzi u ħwienet fost oħrajn fil-Ħamrun, il-Marsa u l-Gżira. Hassan ġie mixli wkoll li kiser il-kundizzjonijiet imposti mill-Qorti għall-ħelsien mill-arrest u li sar riċediv. Filwaqt li m;oġġezzjonax il-validita tal-arrest tiegħu, l-akkużat permezz tal-għajnuna legali tiegħu stqarr li l-affarijiet li kien jisraq kien jerġa’ jbigħhom b’prezz minimu, dan bl-għan li jfittex ikollu flus f’idejh biex ikun jista jsalva. Fid-dawl ta’ dan kien hemm qbil bejn iż-żewġ partijiet biex il-Qorti timponi sentenza fil-minimu. Wara li semgħet is-sottomissjonijiet kollha l-Qorti ppreseduta mill-Maġistrat tal-Għassa, Rachel Montebello kkundannat lir-raġel is-sentenza ta’ ħames snin ħabs.